Apie vadovus
Laisvuosiuose stiliuose vadovą taisyklinga vadinti ir šefu, ir tarptautiniu žodžiu bosas. 
Vadovų pareigos paprastai nusakomos pagal veiklos sritį, už ką jis atsakingas, o veiklos sritis reiškiama kilmininku, todėl technikos direktorius, ne techninis direktorius ar direktorius technikai; gamybos, prekybos direktorius, kūrybos vadovas, ne kūrybinis vadovas ar vadovas kūrybai. Tačiau techninis redaktorius, kūrybinis darbuotojas gali būti, nes šiuo atveju nusakomas darbo pobūdis, o ne sritis.
Direktorių, atsakingą už organizacijos veiklą ir tvarkantį einamuosius reikalus, turėtume vadinti vykdomuoju (ne vykdančiuoju) direktoriumi. Nes pareigų pavadinime įvardijama pastovioji ypatybė. 
Nevartotini vertiniai iš rusų kalbos vedantis ar vedantysis specialistas. Turėtų būti vadovaujantis ar vadovaujantysis specialistas.

